Tom Behnke (KF), 2009-05-18:
Jeg synes, det er nødvendigt at starte her med at sige, at jeg ikke tror, at forslaget her kun omhandler børn, der overværer vold, der bliver udøvet i familien.
Det må jo gælde børn, der oplever vold udøvet mod nogen dem nærtstående, uanset hvem det er, der udøver volden.
Der er jo også en række tilfælde, hvor børns forældre af den ene eller den anden årsag bliver overfaldet af fremmede.
Der kan være tale om hjemmerøverier, hvor børn oplever, hvordan deres forældre bliver udsat for vold og det, der er værre.
Så det må være således, at forslaget her dækker enhver situation, hvor barnet overværer, at mor eller far eller andre nærtstående bliver udsat for vold.
Sådan læser jeg i hvert fald forslaget, og det synes jeg er ret relevant at få præciseret her, så vi ikke bare gentager den debat, vi tidligere på dagen i dag har haft.
Det er et godt forslag på den måde, at det er vigtigt, at vi får sat fokus på det her område.
Det er vigtigt, at vi får indskærpet, hvordan spillereglerne egentlig allerede i dag er.
Det er vigtigt, at vi får sat fokus på det, for
jeg tror faktisk, at det, at børn overværer, at mor eller far får bank eller på anden måde bliver udsat for vold, er en værre belastning, end hvis barnet selv fik nogen på hovedet.
Jeg tror også, at vi alle sammen kender det fra os selv.
Det, at man overværer, at der er nogen, der bliver udsat for et overgreb, og man er magtesløs i forhold til at gøre noget, er altså en forfærdelig psykisk belastning.
Man står der og ved godt, at det er forkert og det er forfærdeligt, det der sker, men man kan ingenting foretage sig.
Det er jo den magtesløshed, der sidder i krop og sjæl, ikke mindst i sjælen, i mange, mange år efter.
Derfor skal det selvfølgelig være særdeles strafskærpende, når børn overværer vold, og sådan er det jo heldigvis også allerede i dag.
Det var jo det, vi ret hurtigt fandt ud af, nemlig at lovgivningen sådan set er god nok.
Lovgivningen er således, at det er strafskærpende, når børn overværer vold, men forudsætningen for, at det kommer med ved strafudmålingen, er jo, at politiet i første omgang har sørget for i politirapporten at beskrive, at der er børn, der har overværet volden.
Det er jo hele forudsætningen for, at der overhovedet er nogen, der ved, at det er tilfældet.
Det næste er så, at anklagemyndigheden husker at sørge for over for domstolene at påpege, at der er børn, der har overværet volden, at anklagemyndigheden argumenterer for, at det jo er strafskærpende.
Derfor er det jo rigtig godt, at justitsministeren nu har bedt Rigsadvokaten om at indskærpe over for både politi og anklagemyndighed, at man skal huske at have de omstændigheder med i rapporten og i fremstillingen ved domstolene, der taler i den strafskærpende retning.
Lad mig så også nævne, at én ting jo er at få straffet gerningsmændene, uanset om det nu er nogle i familien eller uden for familien, men det næste er også at tage hånd om de børn, der har oplevet den her vold.
Der synes jeg lige, det er værd at nævne, at i satspuljemidlerne er der afsat penge til nye initiativer, således at børn under 6 år, der kommer på krisecentre, har mulighed for at få psykologbistand.
Det er et nyt tiltag, netop fordi man har erkendt - vi har erkendt - at det er utrolig vigtigt, at der bliver taget hånd om de her børn, og at der er psykologer, der ligesom kan hjælpe dem videre med at bearbejde de oplevelser, de har haft, så de kan komme videre i deres liv.
Det tror jeg er helt afgørende.
Derfor tror jeg også, at den forsøgsordning og det nye initiativ, som satspuljen finansierer, er et forsøg og en ordning, der kommer til at løbe i mange år.
Det håber jeg i hvert fald fra konservativ side.
Vi er enige i, at det skal være strafskærpende, men vi er ikke enige i, at vi behøver at lave et nyt lovforslag, for det er allerede i dag med den eksisterende lovgivning en strafskærpende foranstaltning.
Det vigtige er imidlertid, at domstolene ved, at børn har overværet den vold, der er udøvet, og derfor skal anklagemyndigheden huske det.
Derfor er det godt, at Rigsadvokaten på justitsministerens opfordring nu har indskærpet, at det skal man huske at gøre.